Predkladacia správa

V súlade so zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon  
č. 581/2004 Z. z.“) je Úrad pre dohľad nad zdravotnou starostlivosťou (ďalej len „úrad“) povinný pripraviť návrh rozpočtu a predložiť ho vláde SR a Národnej rade SR (ďalej len  
„NR SR“) na schválenie. Predložený návrh rozpočtu úradu je zostavený na základe platných podmienok zákona č. 581/2004 Z. z. a zohľadňuje makroekonomické ukazovatele  
a prognózou daňových príjmov zverejnených Inštitútom finančnej politiky Ministerstva financií SR v septembri 2021.

Návrh rozpočtu bol v súlade so zákonom č. 581/2004 Z. z. prerokovaný Správnou radou úradu a schválený Dozornou radou úradu uznesením č. 633/2021 zo dňa 12. októbra 2021.

Vláda SR prerokovala návrh rozpočtu úradu dňa 14. októbra 2021 a prijala k nemu uznesenie č. 600/2021.

Úrad dohliada nad mnohými kľúčovými aspektmi systému zdravotníctva, s cieľom udržiavať finančnú stabilitu, výkonnosť a solidárnosť systému. V navrhovanom rozpočtovom období sa úrad bude zameriavať na zabezpečenie optimálneho riešenia realizácie výkonu prehliadok mŕtvych tiel v aj mimo zdravotníckych zariadení ústavnej zdravotnej starostlivosti za primerané výdavky, na zavedenie medzištátnej elektronickej výmeny dát vyplývajúcej  
z činnosti úradu ako styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom iných členských štátov EÚ do plného používania, na elektronizáciu údajov a realizáciu ďalších cieľov Národnej koncepcie informatizácie verejnej správy za účelom zvýšenia kvality informácií a zlepšenia celkovej dostupnosti dát vo verejnej správe a pri správe informačných systémov na dodržiavanie všeobecných bezpečnostných opatrení v zmysle zákona č. 69/2018 Z. z.  
o kybernetickej bezpečnosti a podmienok zákona č. 95/2019 Z. z. o informačných technológiách vo verejnej správe vrátane zabezpečenia podrobnej špecifikácie problematických oblastí a vykonávania pravidelného auditu.

Realizácia uvedenej stratégie bude v nasledujúcich rokoch vyžadovať komplexnú inováciu súčasného informačného systému a vybudovanie nových informačných systémov v súlade so stratégiou Národnej koncepcie informatizácie verejnej správy pri zabezpečení podmienok stanovených pre informačné technológie vo verejnej správe a všeobecných bezpečnostných opatrení.

Zo zdrojov úradu je popri zabezpečení štandardných činností nutné pokryť výdavky potrebné na realizáciu úloh vyplývajúcich zo stratégie na najbližšie roky, ako aj výdavky na modernizáciu a obnovu materiálno-technického zabezpečenia súdnolekárskych a patologickoanatomických (ďalej len „SLaPA“) pracovísk úradu.

**Základné parametre návrhu rozpočtu úradu na roky 2022 až 2024:**

v eurách

|  |  |  |  |
| --- | --- | --- | --- |
| **Rok** | **2022** | **2023** | **2024** |
| **Príjmy spolu**,z toho: | 64 517 646 | 65 980 819 | 67 373 641 |
| transfer zo zdravotných poisťovní | 23 473 416 | 24 596 589 | 25 649 411 |
| **Výdavky spolu** | 23 888 416 | 25 011 589 | 26 064 411 |
| Prebytok (+)/schodok (-)  ESA 2010 | 490 000 | 490 000 | 490 000 |

Návrh rozpočtu bol vypracovaný v súlade so štruktúrou a metodikou ESA 2010.